Í væntanlegri bók lýsir fyrirsætan Gisele Bündchen þeim mikla kvíða sem hún hefur glímt við í gegnum tíðina . Fyrirsætan Gisele Bündchen opnar sig um kvíða og þunglyndi í nýrri bók hennar sem kemur út í byrjun október . Í bókinni segir hún meðal annars frá kvíðaköstum , innilokunarkennd og miklum ótta sem hún hefur glímt við í gegnum tíðina . „ Mér fannst eins og allt í lífinu gæti drepið mig , “ skrifar hún . „ Fyrst voru það flugvélar svo lyftur . Svo voru það undirgöng , hótel , ljósmyndastúdíó og bílar . Síðan var það mín eigin íbúð . Allt hafði breyst í búr og ég var dýr sem var læst inni . “ Í bókinni greinir Bündchen einnig frá því að sjálfsvígshugsanir hafi gert vart við sig þegar hún var 23 ára . „ Þegar ég hugsa til baka til þessa tíma , og þessarar 23 ára stelpu , þá langar mig til að gráta . Mig langar til að segja henni að þetta verði allt í lagi . “ Bündchen kveðst vera komin á betri stað í dag þökk sé heilsusamlegum lífsstíl og aðstoð frá læknum .